Page:King Alfred's West-Saxon Version of Gregory's Pastoral Care (2).djvu/432

Hatton MS.] tað, ðætte hi óngiten ðætte oft bið swiðe idel & unnyt ðara yfelena manna hreowsung, ðonne hi æfter ðæm ne tiliað nauðer ne god to dónne ne yfel to forlætanne. Swa bið eac swiðe oft synleas yfel geðoht ðæm godum, ðonne hi hit mid weorcum ne ðorhtioð. Swa wundorlice hit todælð & gemetgað se godcunda wisdóm be hira ægðeres geearnungum, swa ðætte ða yflan betwix eallum hira yflum ðe hi fullice gefremmað hi fortruwiað, & hi on ofermet(t)o ahebbað for ðæm lytlan góde ðe hi geðenceað, & nó ne anginnað to wyrceanne. Ond eft, ða godan, ðonne hi beoð onstyrede mid ðæm yflum geðohtum ðe hi næfre nyllað ðurhtion, ðonne beoð hi geeaðmedde, & fo[r]sioð hi selfe for ðæm lytlan yfele, & ne forleosað nauht ðurh ðæt hira ryhtwisnesse, ac hi hi geiecað mid ðære eaðmodnesse. Hwæt, Balam cwæð, ða he geseah ða wicstowa ðara ryhtwisena Israhela: Geweorðe min lif swelce ðissa ryhtwisena, & geweorðe min ende swelce hira. Ac eft, ða sio anbryrdnes hine alet, ða funde he swiðe yfel geðeaht & searwa ymb hira lif: forðæm hine gehran sio gitsung, he forget ðone freondscipe wið Israhele. Hwæt, sanctus Paulus cwæð ðæt he gesawe oðerne gewunan & oðerne willan ón his limum, & se wære feohtende wið ðæm willan his modes, & hine gehæftne lædde ón synne gewunan. Sio, he cwæð, wære on his limum. Forðæm wæs sanctus Paulus gecostod mid his modes untrumnesse ðæt he óngeate his synna, & forðæm wære ðy strangra ón godum weorcum. Forhwy bið se synfulla onbryrd mid ðære hreowsunga, & ne bið nó ðy ryhtwisra; oððe forhwy bið se ryhtwisa gecostod mid yfle geðohte, & ne bið ðeah gewem(m)ed mid ðære scylde; buton forðyðe ðæm synfullan nauht ne helpað his godan geðohtas, forðæmðe he næfð gearone willan úntweogendne to ðæm weorce, ne eft ðæm ryhtwisan ne deriað his yflan geðohtas, forðæmðe he næfð gearone willan ðæt woh to fulfremmanne? Ongean ðæt sint to manienne ða ðe hira synna forlætað, & hi ðeah ne betað ne ne hreowsiað, ðæt hi ne wenen, ðeah hi hira synna forlæten, ðæt hi God him forlæte, gif hi hi mid nanum ðingum ne betað ne ne hreowsiað. Swa se writere, gif he ne dilegað ðæt he ær wrat, ðeah he næfra ma nauht ne write, ðæt bið ðeah úndilegod ðæt he ær wrat. & swa eac se ðe oðrum bismer cwið, oððe deð, ðeah he geswice, & [hit] næfre eft ne do, ðeah hit bið gedon ðæt he dyde, & unðingad, gif he hit ne bet. Ac he sceal ða ofermodlican word mid eaðmodlicum wordum gemet-